Annikin ensi kesän runofestivaali siirrettiin verkkoon: Myös Tampereen Tammelaan tuleva uusi runomuraali paljastetaan ilman yleisöä

Myös ensi kesän Annikin Runofestivaali peruuntuu koronaepidemian takia. Festivaali oli tarkoitus järjestää tauon jälkeen 6. kesäkuuta 2020 Annikin puutalokorttelissa Tampereen Tammelassa. Nyt tilalle tehdään suora verkkolähetys samasta paikasta. – Perusteellisen harkinnan jälkeen runofestivaali päätettiin peruuttaa yleisötapahtumana koronavirustilanteen vuoksi. Peruutuksessa ratkaisivat esiintyjien, yleisön ja tapahtumapaikkana toimivan Annikin puutalokorttelin asukkaiden terveys ja turvallisuus, festivaalituottaja Simo Ollila sanoo. Tapahtuma järjestetään ilman yleisöä tiivistetyllä ohjelmistolla ja kuvataan suorana ja maksuttomana lähetyksenä Youtubeen. Suora lähetys tehdään Annikin puutalokorttelin miljööstä alkuperäisenä tapahtumapäivänä 6.6.2020. Noin neljä tuntia kestävän livelähetyksen kellonaika ja verkko-osoite ilmoitetaan myöhemmin. – Tuntuu lohdulliselta, että voimme tarjota edes osalle peruuntuneen festivaalin esiintyjistä ja tekniikan väestä mahdollisuuden tehdä työtään, Ollila sanoo. Mukaan suoraan lähetykseen ovat tulossa Niillas Holmberg , Monika Fagerholm , Happonen , Paleface & Viljanen , Hannu Mäkelä , Adikia, Elsa Tölli sekä Alexandra Salmela & J.P. Laitinen . Juontajana toimii Päivi Haanpää . Mirkka Rekola -runomuraali Tammelaan Lähetyksessä nähdään myös uuden Mirkka Rekola -runomuraalin paljastustilaisuus. Runomuraalista on tulossa uusi maamerkki Tammelaan ja yksi Tampereen näkyvistä julkisista taideteoksista. Sen maalaaminen aloitetaan jo toukokuussa. Seitsenkerroksisen, 1970-luvulla rakennetun talon päätyseinän kattavan teoksen tekee kuvataiteilija Teemu Mäenpää . Asuinrakennus sijaitsee noin 150 metriä Annikin puutalokortelista Osmonmäen läheisyydessä. Yhteystyöpyyntö muraaliin tuli taloyhtiöltä itseltään. Muraalin mahdollistavat Taiteen edistämiskeskus, Tampereen kaupunki ja HRK Konevuokraamot. Muraaliteoksen osaksi tulee tamperelaisrunoilijoiden klassikkonimiin lukeutuvan Mirkka Rekolan runo Minä rakastan sinua, minä sanon sen kaikille . Vuonna 1972 ilmestyneellä runolla on vahva suvaitsevaisuuden viesti.